Боемунд је био један од кандидата за јерусалимског краља након Готфридове смрти. Међутим, долазак на јерусалимски престо спречили су Данишменди који су, под вођством Малик Газија, заробили Боемунда код Мелитене 1100. године. Регентство над Антиохијом преузео је његов брат Танкред. За то време је покренут нов крсташки рат 1101. године. Крсташи, међу којима је био и Ремон од Сен-Жила, покушавају да ослободе Боемунда из заробљеништва. Крсташки рат из 1101. године завршен је потпуним неуспехом. Око 150.000 крсташа је погинуло или је пало у заробљеништво. Од 1101. године више се у Свету земљу никада није запутила толика крсташка армија.